REGOLAMENT TAL-KUMMISSJONI (UE) 2019/977

tat-13 ta' Ġunju 2019

li jemenda l-Annessi II u IV tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta' residwu għal aclonifen, Beauveria bassiana tar-razza PPRI 5339, Clonostachys rosea tar-razza J1446, fenpyrazamine, mefentrifluconazole u penconazole f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u b'mod partikulari l-Artikolu 5(1) u l-Artikolu 14(1)(a) tiegħu,

Billi:

(1) Għal aclonifen, fenpyrazamine u penconazole, il-livelli massimi ta' residwi (MRLs) ġew stipulati fl-Anness II tar-Regolament (KE) Nru 396/2005. Għal Beauveria bassiana tar-razza PPRI 5339 u mefentrifluconazole, ma ġie stipulat ebda MRL speċifiku u dawk is-sustanzi lanqas ma ġew inklużi fl-Anness IV ta' dak ir-Regolament, u għaldaqstant japplika l-valur prestabbilit ta' 0,01 mg/kg stipulat fl-Artikolu 18(1)(b). Clonostachys rosea tar-razza J1446 ġiet inkluża fl-Anness IV tar-Regolament (KE) Nru 396/2005 taħt l-entrata Gliocladium catenulatum tar-razza J1446.

(2) Fit-22 ta' Lulju 2017, il-Kummissjoni Codex Alimentarius (CAC) adottat il-limiti massimi ta' residwi tal-Codex (CXLs) għal penconazole (2). Fis-6 ta' Lulju 2018, CAC adotta s-CXLs għal fenpyrazamine (3).

(3) F'konformità mal-Artikolu 5(3) tar-Regolament (KE) Nru 178/2002 tal-Parlament Ewropew u tal-Kunsill (4), fejn jeżistu standards internazzjonali jew fejn it-tlestija tagħhom tkun imminenti, dawn għandhom jitqiesu fl-iżvilupp jew fl-adattament tal-liġi dwar l-ikel, ħlief fejn dawn l-istandards jew partijiet relevanti jkunu mezz ineffettiv jew mhux adattat għat-twettiq tal-għanijiet leġittimi tal-liġi dwar l-ikel jew fejn ikun hemm ġustifikazzjoni xjentifika, jew fejn dawn jirriżultaw f'livell differenti ta' protezzjoni minn dak stabbilit bħala xieraq fl-Unjoni. Barra minn hekk, f'konformità mal-punt (e) tal-Artikolu 13 ta' dak ir-Regolament, l-Unjoni għandha tippromwovi l-konsistenza bejn l-istandards tekniċi internazzjonali u l-liġi dwar l-ikel waqt li tiżgura li l-livell għoli ta' protezzjoni adottat fl-Unjoni ma jitnaqqasx.

(4) Dawk is-CXLs għal penconazole u fenpyrazamine huma sikuri għall-konsumaturi fl-Unjoni (5) u għaldaqstant jenħtieġ li jiġu inklużi fir-Regolament (KE) Nru396/2005 bħala MRLs.

(5) Fil-kuntest ta' proċedura għall-awtorizzazzjoni tal-użu ta' prodott għall-protezzjoni tal-pjanti li fih is-sustanza attiva aclonifen fuq “ħxejjex aromatiċi u fjuri li jittieklu” u celeriacs, tressqet applikazzjoni f'konformità mal-Artikolu 6(1) tar-Regolament (KE) Nru 396/2005 biex jiġu emendati l-MRLs eżistenti.

(6) F'konformità mal-Artikolu 8 tar-Regolament (KE) Nru 396/2005, dik l-applikazzjoni ġiet evalwata mill-Istat Membru kkonċernat u r-rapport tal-evalwazzjoni ntbagħat lill-Kummissjoni.

(7) L-Awtorità Ewropea dwar is-Sigurtà fl-Ikel, (“l-Awtorità”) ivvalutat l-applikazzjoni u r-rapport tal-evalwazzjoni, u b'mod partikolari eżaminat ir-riskji għall-konsumaturi u, fejn kien rilevanti, għall-annimali, u tat opinjoni motivata dwar l-MRLs proposti (6). Għaddiet dik l-opinjoni lill-applikant, lill-Kummissjoni u lill-Istat Membru kkonċernat u ppubblikatha.

(8) L-Awtorità kkonkludiet li kienu ġew issodisfati r-rekwiżiti kollha rigward id-data u li l-modifiki tal-MRLs mitlubin mill-applikant kienu aċċettabbli fir-rigward tas-sikurezza tal-konsumatur abbażi ta' valutazzjoni tal-esponiment tal-konsumaturi għas-27 grupp Ewropew speċifiku tal-konsumatur. L-Awtorità qieset l-aktar informazzjoni riċenti dwar il-karatteristiċi tossikoloġiċi tas-sustanza. La l-esponiment tul il-ħajja għal dik is-sustanza mill-konsum tal-prodotti tal-ikel kollha li jista' jkun fihom dik is-sustanza, u lanqas l-esponiment għal perjodu qasir minħabba konsum għoli tal-prodott rilevanti ma wera li kien hemm riskju li jinqabeż il-konsum aċċettabbli ta' kuljum jew id-doża akuta ta' referenza.

(9) Fil-kuntest tal-approvazzjoni tas-sustanza attiva mefentrifluconazole, fis-sommarju tad-dossier ġiet inkluża applikazzjoni għal MRL skont l-Artikolu 8(1)(g) tar-Regolament (KE) Nru 1107/2009 tal-Parlament Ewropew u tal-Kunsill (7). L-applikazzjoni ġiet evalwata mill-Istat Membru kkonċernat f'konformità mal-Artikolu 11(2) ta' dak ir-Regolament. L-Awtorità vvalutat l-applikazzjoni u tat konklużjoni dwar l-evalwazzjoni bejn il-pari tal-valutazzjoni tar-riskju tal-pestiċidi tas-sustanza attiva, fejn irrakkomandat li jiġu stabbiliti MRLs li jkopru l-użi rappreżentattivi fuq ix-xgħir, il-ħafur, is-segala u l-qamħ skont il-Prattiki Agrikoli Tajbin (GAPs) fl-Unjoni (8).

(10) Fil-kuntest tat-tiġdid tal-approvazzjoni tas-sustanza attiva Gliocladium catenulatum tar-razza J1446, l-Awtorità rrakkomandat l-inklużjoni tagħha fl-Anness IV tar-Regolament (KE) Nru 396/2005 (9). Minħabba bidliet riċenti fir-regoli tassonomiċi, ir-razza J1446 ġiet trasferita lill-ispeċi Clonostachys rosea.

(11) Fil-kuntest tal-approvazzjoni tas-sustanza attiva Beauveria bassiana tar-razza PPRI 5339, l-Awtorità bagħtet konklużjoni dwar l-evalwazzjoni bejn il-pari tal-valutazzjoni tar-riskju tal-pestiċidi (10). F'dak il-qafas, l-Awtorità ma setgħetx tilħaq konklużjoni dwar il-valutazzjoni tar-riskju fuq id-dieta tal-konsumaturi billi ma kinitx disponibbli ċerta informazzjoni u kien hemm ħtieġa li l-maniġers tar-riskju jkomplu jistudjaw din is-sustanza. Tali kunsiderazzjoni ulterjuri kienet riflessa fir-rapport ta' rieżami (11) li kkonkluda li l-organiżmu mhuwiex patoġeniku għall-bniedem u li l-ebda tossin jew metabolit tossiku ma huma mistennija li jokkorru fl-ikel wara l-użu tas-sustanza attiva. Fid-dawl ta' dawk il-konklużjonijiet, il-Kummissjoni tqis li l-Beauveria bassiana tar-razza PPRI 5339 jenħtieġ li tiġi inkluża fl-Anness IV tar-Regolament (KE) Nru 396/2005.

(12) Fir-rigward ta' penconazole, ġew modifikati diversi MRLs bir-Regolament tal-Kummissjoni (UE) 2019/89 (12). Dak ir-Regolament inaqqas l-MRLs għal diversi prodotti sal-limitu tad-determinazzjoni mit-13 ta' Awwissu 2019. Fl-interess taċ-ċertezza ġuridika, huwa xieraq li l-MRLs għal penconazole, previsti f'dan ir-Regolament jibdew japplikaw mill-istess data.

(13) Abbażi tal-opinjonijiet motivati u tal-konklużjonijiet tal-Awtorità u filwaqt li jitqiesu l-fatturi rilevanti tas-suġġett ikkunsidrat, il-modifiki xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(14) Għaldaqstant, jenħtieġ li r-Regolament (KE) Nru 396/2005 jiġi emendat skont dan.

(15) Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Annessi II u IV tar-Regolament (KE) Nru 396/2005 huma emendati skont l-Anness ta' dan ir-Regolament.

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Madankollu għandu japplika mit-13 ta' Awwissu 2019 għall-MRLs għal penconazole.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, it-13 ta' Ġunju 2019. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-49%252FREPORT%252FREP17_PRe.pdf.

Il-programm konġunt tal-FAO u tal-WHO dwar l-istandards tal-ikel tal-Kummissjoni Codex Alimentarius. L-Appendiċi III. Is-Sessjoni Nru 40. Ġinevra, l-Iżvizzera, mis-17 sat-22 ta' Lulju 2017.

(3) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-41%252FReport%252FFINAL%252FREP18_CACe.pdf.

Il-programm konġunt tal-FAO u tal-WHO dwar l-istandards tal-ikel tal-Kummissjoni Codex Alimentarius. L-Appendiċi II. Il-wieħed u erbgħin sessjoni. Ruma, l-Italja, mit-2 sas-6 ta' Lulju 2018.

(4) Ir-Regolament tal-Parlament Ewropew u tal-Kunsill (KE) Nru 178/2002 tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (ĠU L 31, 1.2.2002, p. 1).

(5) Scientific support for preparing an EU position in the 49th Session of the Codex Committee on Pesticide Residues (CCPR). EFSA Journal 2017;15(7):4929.

Scientific support for preparing an EU position in the 50th Session of the Codex Committee on Pesticide Residues (CCPR). EFSA Journal 2018;16(7):5306.

(6) Ir-rapporti xjentifiċi tal-EFSA jinsabu online fuq: http://www.efsa.europa.eu:

Reasoned opinion on the modification of the existing maximum residue levels for aclonifen in celeriacs and certain fresh herbs. EFSA Journal 2019;17(1):5545.

(7) Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1).

(8) Conclusion on the peer review of the pesticide risk assessment of the active substance BAS 750 F (mefentrifluconazole). EFSA Journal 2018;16(7):5379.

(9) Conclusion on the Peer review of the pesticide risk assessment of the active substance Clonostachys rosea strain J1446 (approved in Regulation (EU) No 540/2011 as Gliocladium catenulatum strain J1446). EFSA Journal 2017;15(7):4905.

(10) Conclusion on the peer review of the pesticide risk assessment of the active substance Beauveria bassiana strain PPRI 5339. EFSA Journal 2018;16(4):5230.

(11) Review report for the active substance Beauveria bassiana strain PPRI 5339 (SANTE/11265/2018).

(12) Ir-Regolament tal-Kummissjoni (UE) 2019/89 tat-18 ta' Jannar 2019 li jemenda l-Annessi II, III u V tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta' residwi għall-bromadijolon, għall-etofenproks, għall-paklobutrażol u għall-penkonażol f'ċerti prodotti jew fuqhom (ĠU L 22, 24.1.2019, p. 13).